РЕШЕНИЕ НА СЪВЕТА
от 15 юли 2013 година
за удължаване на срока на прилагане на подходящите мерки, установени с Решение 2011/465/ЕС по отношение на Република Гвинея, и за изменение на посоченото решение
(2013/386/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (1), последно изменено в Уагадугу на 22 юни 2010 г. (2) (наричано по-нататък „Споразумението за партньорство АКТБ-ЕС“), и по-специално член 96 от него,
като взе предвид Вътрешното споразумение между представителите на правителствата на държавите-членки, заседаващи в рамките на Съвета, относно мерките, които трябва да се вземат, и процедурите, които трябва да се следват, за изпълнението на Споразумението за партньорство АКТБ-ЕС (3), и по-специално член 3 от него,
като взе предвид предложението на Европейската комисия,
като има предвид, че:
(1)
С Решение 2011/465/ЕС на Съвета (4) спрямо Република Гвинея (по нататък Гвинея) се установяват подходящи мерки в съответствие с член 96, параграф 2, буква в) от Споразумението за партньорство АКТБ-ЕС.
(2)
Посоченото решение, удължено и изменено с Решение 2012/404/ЕС на Съвета (5), постановява, че възстановяването на сътрудничеството с Гвинея зависи от изпълнението на следните два целеви показателя: изготвянето и приемането от компетентните органи на подробен график за провеждането на парламентарни избори преди края на 2012 г. и провеждането на свободни и прозрачни парламентарни избори.
(3)
След предаването на 12 май 2013 г. от страна на председателя на националната независима избирателна комисия на графика за провеждането на парламентарни избори Съветът счете, че първият показател е изпълнен.
(4)
Срокът на действие на Решение 2011/465/ЕС, удължено и изменено с Решение 2012/404/ЕС, е до 19 юли 2013 г.
(5)
На 13 април 2013 г. с президентски указ беше определена датата за провеждането на парламентарни избори - 30 юни 2013 г. Законоустановеният срок за публикуването на окончателните изборни резултати от Върховния съд на Гвинея изтича след 19 юли 2013 г.
(6)
Следователно е необходимо да се удължи срокът на прилагане на подходящите мерки, установени с Решение 2011/465/ЕС, с дванадесет месеца. Необходимо е също така да се удължи до края на октомври 2013 г. определеният в него краен срок за провеждане на свободни и прозрачни парламентарни избори в Гвинея,
ПРИЕ НАСТОЯЩОТО РЕШЕНИЕ:
Член 1
В член 3 от Решение 2011/465/ЕС датата „19 юли 2013 г.“ се заменя с датата „19 юли 2014 г.“
Член 2
Крайният срок за поемането на ангажимент от страна на Гвинея за провеждането на свободни и прозрачни парламентарни избори, който фигурира в подходящите мерки, посочени в приложението към Решение 2011/465/ЕС, се удължава до 31 октомври 2013 г.
Член 3
Настоящото решение влиза в сила в деня на приемането му.
Съставено в Брюксел на 15 юли 2013 година.